DA Den Europæiske Unions Tidende C 204/44

Meddelelse fra Kommissionen i henhold til artikel 27, stk. 4, i Rådets forordning (EF) nr. 1/2003 i sag COMP/39.654 — RIC-koder

(meddelt under nummer C(2012) 4873)

(EØS-relevant tekst)

2012/C 204/08

1. INDLEDNING

1. I henhold til artikel 9 i Rådets forordning (EF) nr. 1/2003 af 16. december 2002 (1) kan Kommissionen — når den agter at træffe en afgørelse, hvorved en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har underrettet dem om i sin foreløbige vurdering — ved afgørelse gøre disse tilsagn bindende for virksomhederne. En sådan afgørelse kan vedtages for en bestemt periode, og i afgørelsen konkluderes det, at der ikke længere er grund til, at Kommissionen griber ind. I overensstemmelse med artikel 27, stk. 4, i samme forordning offentliggør den et kort resumé af sagen og hovedindholdet af de afgivne tilsagn. Interesserede parter kan fremsætte bemærkninger hertil inden for den frist, som Kommissionen har fastsat.

2. RESUMÉ AF SAGEN

2. Den 19. september 2011 vedtog Kommissionen en foreløbig vurdering i henhold til artikel 9, stk. 1, i forordning (EF) nr. 1/2003. Denne foreløbige vurdering drejede sig om finansielle oplysningstjenester, nærmere betegnet markedet for konsoliderede realtidsdatafeeds (2). Den var rettet til Thomson Reuters Corporation og virksomhederne under dennes direkte eller indirekte kontrol, herunder Reuters Limited (Thomson Reuters). Kommissionen gav udtryk for betænkeligheder ved, at dele af Thomson Reuters' restriktive licenseringspraksis angående RIC-koder (Reuters Instrument Codes) kunne være i strid med artikel 102 i TEUF (3). Sagen mod Thomson Reuters blev indledt den 30. oktober 2009.

3. Følgende fremgår af den foreløbige vurdering: a) Thomson Reuters har en dominerende stilling på det verdens-omspændende marked for konsoliderede realtidsdatafeeds (4). b) Thomson Reuters kan have misbrugt sin dominerende stilling ved at have pålagt sine kunder restriktioner i brugen af RIC-koder. Det beror på, at Thomson Reuters a) forbyder sine kunder at anvende RIC-koder til at hente data fra andre leverandørers konsoliderede realtidsdatafeeds og b) ikke tillader tredjeparter at oprette og vedligeholde mapping-tabeller med RIC-koder, der kunne åbne mulighed for, at Thomson Reuter-kundernes systemer kunne arbejde sammen med konsoliderede realtidsdatafeeds fra andre leverandører (5). c) Disse restriktioner synes at lægge betydelige hindringer i vejen for at skifte til en anden leverandør. Thomson Reuters' kunder bruger i vidt omfang RIC-koder i deres applikationer, og deres operatører er godt inde i RIC-symbologien. På grund af de restriktioner, Thomson Reuters har indført, vil de kunder, for hvem RIC-koderne er blevet en fast bestanddel af deres applikationer, være nødt til fjerne RIC-koderne og genkode applikationerne for at erstatte dem med en alternativ symbologi, hvis de ønsker at skifte leverandør. Dette er teknisk krævende og ofte uforholdsmæssigt bekosteligt. Det er Kommissionens foreløbige vurdering, at Thomson Reuters reelt har bundet de kunder, der har lagret RIC-koderne i deres applikationer, til sine konsoliderede realtidsdatafeeds. Det betyder, at andre leverandører af konsoliderede realtidsdatafeeds ikke er i stand til at konkurrere effektivt med Thomson Reuters på markedet for konsoliderede realtidsdatafeeds.

4. Den første markedstest i forbindelse med de oprindelige tilsagn fra Thomson Reuters blev iværksat den 14. december 2011 (6). Markedsdeltagerne blev opfordret til at fremsætte bemærkninger indtil den 25. januar 2012. På grundlag af de indkomne bemærkninger ved den første markedstest, har Thomson Reuters i væsentlig grad ændret deres tilsagn for at løse de problemer, markedsdeltagerne havde indkredset i tilknytning til Kommissionens konkurrencemæssige betænkeligheder.

5. De ændrede tilsagn er forskellige fra de tidligere tilsagn i flere henseender. Hovedændringerne er som følger: a) Gebyret for en udvidet RIC-licens, også kaldet en »ERL-licens«, nedsættes. b) Gebyrstrukturen for ERL er ikke længere knyttet til nogen eksisterende rabatter for Thomson Reuters' konsoliderede realtidsdatafeeds og er mindre kompleks og mere gennemsigtig. c) ERL kan anvendes i hele verden af kunder, der rent faktisk har forretningstransaktioner i hele EØS-området (7). d) ERL omfatter RIC-koder i forbindelse med OTC-instrumenter fra en enkelt kilde med forbehold af den relevante leverandørs tilsagn (medmindre Thomson Reuters er eneleverandør af OTC-data på tidspunktet for skiftet af leverandør). e) ERL omfatter menneskelige grænseflader til serverbaserede applikationer (uden yderligere udgifter). f) Foruden den oprindelige femårs periode, i løbet af hvilken der kan abonneres på ERL, har kunderne mulighed for at udvide abonnementsvinduet i yderligere to år for et symbolsk beløb. g) Der vil være en særskilt licens til rådighed for tredjepartsudviklere, som sætter dem i stand til at udvikle og vedligeholde skifteværktøjer, som sælges til kunder og gør det lettere for dem at skifte leverandør.

3. HOVEDINDHOLDET AF DE ÆNDREDE TILSAGN

6. Thomson Reuters er ikke enig i Kommissionens foreløbige vurdering. Virksomheden har dog afgivet tilsagn i overensstemmelse med artikel 9 i forordning (EF) nr. 1/2003 for at imødekomme Kommissionens konkurrence-mæssige betænkeligheder. De af Thomson Reuters afgivne tilsagn (»tilsagnene«) opsummeres kort nedenfor. En ikke-fortrolig version af tilsagnene er offentliggjort på engelsk i deres fulde ordlyd og findes på hjemmesiden for Kommissionens Generaldirektorat for Konkurrence: http://ec.europa.eu/competition/index_en.html

7. Tilsagnene består i at tilbyde Thomson Reuters' eksisterende og fremtidige RT Service-kunder (8) en licens (en ERL), der giver dem mulighed for at licensere yderligere brugsrettigheder til RIC-symbologien med henblik på at skifte leverandør af konsoliderede realtidsdatafeeds. Denne licens vil gøre det muligt for dem mod et månedligt gebyr at anvende RIC-koder til at hente finansielle realtidsdata fra konsoliderede realtidsdatafeeds fra Thomson Reuters' konkurrenter med det formål at flytte nogle eller alle deres serverbaserede applikationer over til alternative leverandører af realtidsdatafeeds. Derudover leverer Thomson Reuters regelmæssige og rettidige opdateringer af de relevante RIC-koder til indehavere af ERL-licenser, herunder eventuelle nødvendige oplysninger i forbindelse med RIC-koden (dvs. relevant handelssted, kilde, officiel kode, valuta og/eller beskrivelse). ERL påvirker ikke brugsretten i forbindelse med RIC-koder, som kunderne allerede nyder godt af inden for rammerne af deres nuværende kontraktforhold med Thomson Reuters.

8. Tilsagnene gælder i) kunder, der ønsker helt eller delvist at skifte fra Thomson Reuters' konsoliderede realtidsdatafeeds til alternative konsoliderede realtids-datafeeds, og ii) kunder, der ønsker at abonnere på konsoliderede datafeeds fra tredjepart i tillæg til Thomson Reuters RT Service uden at skifte fra sidstnævnte (f.eks. som backupløsning i tilfælde af nedbrud eller for at gøre det muligt at teste funktionaliteten og pålideligheden af nye konsoliderede realtidsdatafeeds).

9. I tilfælde af et delvist skift af leverandør forpligter Thomson Reuters sig til ikke at forskelsbehandle kunder, som skifter til andre leverandører af konsoliderede realtidsdatafeeds, med hensyn til de betingelser, der gælder for leveringen af Thomson Reuters' realtidstjeneste. Det kræves ikke, at kunder, der anvender ERL til fuldt ud af skifte fra Thomsom Reuters, skal abonnere på nogen anden licens eller tjeneste, som Thomsom Reuters udbyder.

10. Kunderne vil kunne abonnere på ERL i en femårig periode. Derudover kan kunder, der ikke har abonneret på ERL inden for denne første femårige periode, købe mulighed for at abonnere på ERL for 150 USD pr. måned i administrativt gebyr. Denne mulighed skal udnyttes inden for 2 år efter den første femårige abonnementsperiode (hvilket derfor giver kunderne mulighed for at abonnere på ERL inden for et syvårigt vindue). Ved abonneringen får kunderne den udvidede licens for altid mod, at de betaler det relevante gebyr.

11. Denne løsning gælder alle RIC-symboler, der har direkte forbindelse til prisen på et individuelt finansielt instrument eller værdien af et indeks indeholdt i Thomson Reuters RT Service og dermed blandt andet til i) data fra børser og multilaterale handelsfaciliteter og ii) OTC-handlede instrumenter, som ikke er noteret på børser eller multilaterale handelsfaciliteter. RIC-koder med relation til OTC-handlede instrumenter, for hvilke Thomson Reuters henter dataene fra en enkelt kilde, der kan identificeres af RIC-koden (»RIC-kode for enkelt kilde«) er medtaget i kundernes anmodning, forudsat at den relevante datakilde giver tilsagn hertil. RIC-koder, for hvilke indholdet kun er tilgængeligt fra Thomson Reuters, er udelukket, så længe indholdet ikke stilles til rådighed af en datakilde til den konkurrerende udbyder af konsoliderede realtidsdatafeeds, som kunderne skifter over til.

12. Thomson Reuters stiller ydermere de oplysninger, der gør det lettere for kunderne at sammenholde RIC-koder med andre leverandørers symbologi, til rådighed rettidigt.

13. Den foreslåede licens kan anvendes i hele verden i serverbaserede applikationer, forudsat at kunden rent faktisk har forretningstransaktioner i EØS-området.

14. Det månedlige gebyr til ERL-licensen, som Thomson Reuters har til hensigt at opkræve, er trinvis voksende og afhænger af det antal RIC-symboler, en kunde ønsker at få licens til for at hente data fra en konkurrent. For de første 50 000 RIC-koder vil en kunde skulle betale 0,01 USD pr. RIC-kode pr. måned. Gebyret, der skal betales pr. RIC-kode, vil derefter falde, jo flere RIC-koder en kunde ønsker at få licens til (9). Gebyrstrukturen indeholder ligeledes et månedligt minimumsgebyr på 750 USD.

15. Gebyret dækker yderligere brugsrettigheder til RIC-symbologien og omkostningerne ved de tjenesteydelser, der leveres af Thomson Reuters til virksomhedens kunder i henhold til tilsagnene. Ifølge Thomson Reuters udgør gebyret en meget lille andel af prisen for Thomson Reuters' konsoliderede realtidsdatafeeds for det samme antal licenserede RIC-koder og brugs-rettighederne hertil. For yderligere oplysninger om ERL-gebyrstrukturen (bilag III) henvises til den ikke-fortrolige version af tilsagnene på hjemmesiden for Generaldirektoratet for Konkurrence.

16. Tilsagnene gør det desuden muligt for tredjepartsudviklere at udvikle og vedligeholde et skifteværktøj (f.eks. mappingtabeller) på kundernes vegne. De relevante tredjepartsudviklere (eksklusive sælgere af markedsdata) kan anvende og beholde RIC-koderne i de skifteredskaber, de udvikler for en række kunder, mod betaling af et månedligt licensgebyr.

17. Tredjepartsudvikleres rettigheder, der er beskrevet ovenfor, er medtaget i en særskilt licens for tredjepartsudviklere, som er vedlagt de foreslåede tilsagn som bilag II. Tredjepartsudviklere skal betale de samme gebyrer som kunder, men loftet over deres månedlige gebyrer er på 3 750 USD, og for licensen skal der betales et minimumsmånedsgebyr på kun 250 USD. Tredjepartsudviklere kan få støtte af alternative sælgere af konsoliderede realtidsdatafeeds ved mapping af den pågældende sælgers symbologi og kan indgå i fælles reklametiltag for at finde potentielle kunder.

4. OPFORDRING TIL AT FREMSÆTTE BEMÆRKNINGER

18. Kommissionen agter med forbehold af denne markedstest at vedtage en afgørelse i henhold til artikel 9, stk. 1, i forordning (EF) nr. 1/2003, hvorved de ændrede tilsagn, der er sammenfattet ovenfor og offentliggjort i fuldt omfang på hjemmesiden for Generaldirektoratet for Konkurrence, erklæres for bindende. Hvis tilsagnene ændres væsentligt, vil der blive iværksat en ny markedstest.

19. I overensstemmelse med artikel 27, stk. 4, i forordning (EF) nr. 1/2003 opfordrer Kommissionen interesserede parter til at fremsætte bemærkninger til de afgivne tilsagn.

20. Bemærkningerne bør være begrundede og indeholde de nødvendige fakta. Hvis der peges på et problem i forbindelse med nogen af de foreslåede tilsagn, bedes der givet et forslag til, hvordan det kan løses.

21. Fristen for fremsættelse af bemærkninger udløber fire uger efter datoen for offentliggørelsen af denne meddelelse. De interesserede parter anmodes om at fremsende en ikke-fortrolig version af deres bemærkninger, hvor forretnings-hemmeligheder og andre fortrolige oplysninger er udeladt eller eventuelt erstattet af et ikke-fortroligt resumé eller af udtrykkene »forretnings-hemmelighed« eller »fortroligt«.

22. Bemærkningerne kan med angivelse af referencen »Sag COMP/39.654 — RICs« sendes til Kommissionen pr. e-mail (COMP-GREFFE-ANTITRUST@ec.europa.eu), pr. fax (+32 2950128) eller pr. brev til følgende adresse: Europa-Kommissionen Generaldirektoratet for Konkurrence Registreringskontoret for Kartel- og Monopolsager 1049 Bruxelles/Brussel BELGIQUE/BELGIË

(1) EFT L 1 af 4.1.2003, s. 1. EF-traktatens artikel 81 og 82 er pr. 1. december 2009 blevet til henholdsvis artikel 101 og 102 i EUF-traktaten. De to bestemmelser er indholdsmæssigt identiske. I denne meddelelse skal henvisninger til artikel 101 og 102 i TEUF efter omstændighederne forstås som henvisninger til EF-traktatens artikel 81 og 82.

(2) Denne sag drejer sig specifikt om konsoliderede realtidsdatafeeds og angår ikke realtidsdata, der videregives via desktopprodukter eller direkte feeds. De konkurrencemæssige betænkeligheder er begrænset til realtidsdatafeeds eksklusive referencedata og levering af datatjenester ved dagens afslutning.

(3) Ifølge Thomson Reuters er disse RIC-koder alfanumeriske koder, som Thomson Reuters tilbyder kunderne som en integrerende del af sine finansielle oplysningstjenester. Koderne bruges som navigeringsværktøj og til identifikation og søgning af strukturerede, sammenhængende data fra Thomson Reuters' realtidsdatasamling og distributionsnetværk (IDN Integrated Data Network).

(4) Markedsundersøgelsen viste, at direkte datafeeds, der leveres til kunderne direkte via børser eller multilaterale handelsfaciliteter, udgør en del af et særskilt produktmarked.

(5) Thomson Reuters hævder, at man ikke forhindrer kunderne til sine konsoliderede realtidsdatafeeds i at sammenholde RIC-koderne med andre leverandørers symbologi, så længe databasen eller mappingtabellen ikke anvendes til at hente data fra en anden leverandør. Med andre ord lægger Thomson Reuters ikke hindringer i vejen for at oprette mappingtabeller som sådan, men tillader ikke nogen direkte eller indirekte brug af RIC-koder til at hente realtidsdata fra andre leverandører.

(6) EUT C 364 af 14.12.2011, s. 21.

(7) Med henblik på tilsagnene omfatter EØS-området også Schweiz.

(8) Thomson Reuters markedsfører sine konsoliderede realtidsdatafeeds til virksomhedsbrug under navnet Thomson Reuters Real-time Service (»RT Service« — tidligere Reuters Datascope Real-Time Service, »RDRT«) til brug i serverbaserede applikationer. Med henblik på tilsagnenes rækkevidde er definitionen af RT-tjeneste blevet udvidet, så den dækker alle Thomson Reuters' øvrige realtidsdatalicenser, der giver licens til data til virksomhedsbrug i serverbaserede applikationer. Operatørerne vil også fortsat kunne anvende RIC-koder i software-bruger-grænseflader, der har forbindelse til serverbaserede applikationer for at tilgå, se og validere data fra en anden sælgers konsoliderede realtidsdatafeeds for derved at gøre det lettere at skifte leverandør uden yderligere udgifter. Applikationer, der på nuværende tidspunkt modtager datafeeds inden for rammerne af Thomsom Reuters' desktoplicenser til individuel brug (og ikke til virksomhedsbrug), ligger uden for rækkevidden af tilsagnene.

(9) Mellem 50 001 og 500 000 RIC-koder vil gebyret pr. RIC-kode være på 0,005 USD, mellem 500 001 og 3 000 000 RIC-koder vil det være på 0,002 USD, og over 3 000 001 vil det være på 0,001 USD. Gebyrerne stiger i takt med den almindelige inflation.